b'\n_START_ARTICLE_\nImperatorius Ferdinandas I\n_START_SECTION_\nBiografija\n_START_PARAGRAPH_\nKil\xc4\x99s i\xc5\xa1 Habsburg\xc5\xb3 dinastijos. Burgundijos hercogo imperatoriaus Maksimilijono I s\xc5\xabnaus Pilypo ir Ispanijos karaliaus Ferdinando bei karalien\xc4\x97s Izabel\xc4\x97s dukters Joanos Pami\xc5\xa1\xc4\x97l\xc4\x97s s\xc5\xabnus. \xc5\xa0ventosios Romos imperijos imperatoriaus Karolio V brolis._NEWLINE_Mylimiausias Ferdinando II an\xc5\xabkas po t\xc4\x97vo mirties 1506 m. buvo i\xc5\xa1augintas Ispanijos dvare. Nors ir buvo planuota, kad Ferdinandas paveld\xc4\x97s Ispanijos sost\xc4\x85, ta\xc4\x8diau \xc5\xa1ios nuostatos nebuvo Ferdinando II testamente. D\xc4\x97l to garb\xc4\x97tro\xc5\xa1ka brolis Karolis, i\xc5\xa1kart po savo atvykimo \xc4\xaf Ispanij\xc4\x85 1517 m. parei\xc5\xa1k\xc4\x97 savo pretenzijas \xc4\xaf sost\xc4\x85, o Ferdinand\xc4\x85 i\xc5\xa1siunt\xc4\x97 \xc4\xaf Nyderlandus. 1518 m. Ferdinandas visiems laikams paliko Ispanij\xc4\x85._NEWLINE_Per 1521-1522 m. Habsburg\xc5\xb3 vald\xc5\xb3 dalybas jam atiteko Austrija (paveldimai), Viurtembergas (1534 m. per\xc4\x97jo Heseno landgrafams), Elzasas ir Breisgau. 1521 m. ved\xc4\x97 \xc4\x8cekijos ir Vengrijos karaliaus Liudviko II Jogailai\xc4\x8dio seser\xc4\xaf On\xc4\x85. Liudvikui II 1526 m. \xc5\xbeuvus Moha\xc4\x8do m\xc5\xab\xc5\xa1yje, 1527 m. kar\xc5\xabnavosi Vengrijos karaliumi._NEWLINE_Buvo Karolio V patik\xc4\x97tinis Vokietijos reikalams, atstovavo jam imperijos kunigaik\xc5\xa1\xc4\x8di\xc5\xb3 suva\xc5\xbeiavimuose, 1546-1547 m. pad\xc4\x97jo nugal\xc4\x97ti protestanti\xc5\xa1k\xc4\x85j\xc4\x85 \xc5\xa0malkaldeno lyg\xc4\x85, bet kitaip nei Karolis V siek\xc4\x97 Vokietijos protestant\xc5\xb3 ir katalik\xc5\xb3 kompromiso. Kaip Karolio V atstovas 1555 m. pasira\xc5\xa1\xc4\x97 Augsburgo religin\xc4\x99 taik\xc4\x85, po kurios Vokietijoje pusei am\xc5\xbeiaus nurimo religiniai karai. Tap\xc4\x99s imperatoriumi centralizavo valdym\xc4\x85, savo valdose siek\xc4\x97 sugr\xc4\x85\xc5\xbeinti katalikyb\xc4\x97s pozicijas.'